娟峰
作者：陳造
朝代：宋

paragraphs: 當年金華小家兒，神遊九天狹八維。
房陵之山秀而奇，蔚藍一山羣山推。
兒肯下顧停軿輜，珠貝作宮瓊門楣。
門前亂石無津涯，一叱轉眼羊萬蹄。
羒羝𦍩羯紛躨尼，蹲鳴踞齧供兒嬉。
有褐之叟鬢已絲，似黠非黠癡非癡。
傲睨竊覘兒所爲，掉臂席卷靡孑遺。
一盃見罰兒釂巵，亟鞭風馭還瑶池。
幻變起滅荒是非，彼此失得誰成虧。
即有而無道乃幾，仙者狡獪人得知。
以偷而名真見疵，我來訪古求端倪。
山吾良友兒吾師，嘉木異石相因依。
如刻如椓如鬢眉，名峰以娟吾始之。
爲丐片石儻可碑，更遣子虛摛厥辭。
此兒此叟當解頤。